Moody’s : SA se uitkyk nou “negatief”Die kredietgraderingsagentskap Moody’s het Suid-Afrika se soewereine kredietgradering van ŉ stabiele vooruitsig na ŉ negatiewe vooruitsig verander. Die land is tans op ŉ Baa3-gradering, die laagste vlak van beleggingsgraad. Die rede hiervoor, het Moody’s Vrydag in ŉ verklaring gesê, is Suid-Afrika se somber groeivooruitsigte en groeiende openbare skuld. “Die besluit om die vooruitsig van stabiel na negatief te verander, spruit uit die risiko dat die regering nie van plan is om die agteruitgang van die land se finansies te stuit deur groei en fiskale konsolidasie nie,” lui die verklaring. Moody’s is ook bekommerd oor dit wat hulle as die regering se tekort aan “politieke kapitaal” beskou. Tito Mboweni, minister van finansies, het Woensdag in sy mini-begrotingsrede die regering se groeivooruitsigte afgeskuif na 0,5% van die bruto binnelandse produk (BBP). Mboweni het ook gewaarsku dat, soos dinge nou staan, Suid-Afrika se skuldlas teenoor sy bruto binnelandse produk meer as 70% sal wees. “Die voortdurende agteruitgang van Suid-Afrika se ekonomiese groei en toenemende skuld dui op die uitdagings wat die regering in die gesig staar. Dit ten spyte van deurlopende beleidsveranderinge,” sê Moody’s. Moody’s verwys ook na die werkloosheidsyfer van meer as 29% en beleggers se wantroue in die regering as van die blywende struikelblokke vir ekonomiese groei. Die minister van finansies, Tito Mboweni, tydens Woensdag se mediumtermynbegrotingstoespraak. (Foto: GCIS) Die kredietgraderingsagentskap het wel toegegee dat die regering maatreëls voorgelê het om werkloosheid en beleidsonsekerheid te takel, maar twyfel of hierdie maatreëls die gewenste uitwerking sal hê. Hulle wonder ook of die regering genoeg ondersteuning het om hierdie beleide deur te voer. “Die negatiewe uitkyk dien as bewys van Moody’s se groeiende kommer dat die regering nie die nodige politieke kapitaal het om hierdie beleide te implementeer nie en dat al hul planne grotendeels sal misluk om ekonomiese groei te bewerkstellig,” sê Moody’s. In ŉ verklaring Vrydag sê die DA Moody’s se besluit om Suid-Afrika se vooruitsigte na negatief te verander wys dat Mboweni se begrotingsrede nie genoeg gedoen het om skuld onder beheer te bring, of die begrotingstekort te bestuur nie. “Dit dien as nog ŉ waarskuwing van die gevare wat voorlê indien die regering nie dringende ingrypings implementeer nie.”